Svømmeren Pernille Blume vandt guld i 50 meter fri til OL i Rio. Bag medaljen ligger en arbejdstid, der langt overstiger de flestes danskeres - og en løn, der ligger langt under.

- Det er da lidt træls nogle gange. Det er et job for mig, men det er også min passion, og noget jeg brænder for, siger Pernille Blume.

Magasinet Penge på DR1 har fået indblik i elitesvømmerens regnskab for 2015. Pernille Blume brugte sidste år omkring 2.080 timer på svømning. Timerne blev brugt til træning, samlinger og rejsedage til stævner.

Det er flere hundrede timer mere end de fleste lønmodtagere bruger på at arbejde.

Arbejdstiden som elitesvømmer kan virke overvældende.

- Det er svært at få tid til andet. Det betyder selvfølgelig, at man siger nej til rigtig mange ting, som foregår udenfor svømmehallen, siger Pernille Blume.

Lav løn

Samtidigt er lønnen for de mange timer i vandet noget lavere end lønnen for et almindeligt fuldtidsjob.

Sidste år tjente Pernille Blume omkring 180.000 kroner før skat på at svømme.

Pengene er sponsorindtægter, præmiepenge og støtte fra TeamDanmark. Til sammenligning tjener en jævnaldrende butiksansat omkring 250.000 kroner om året.